# התפרצות האבולה באיטורי (2026)

התפרצות האבולה באיטורי (2026)
2026 Ituri Province Ebola epidemic|  |
| מפת התפרצות האבולה באיטורי (2026) |
|
סוג |
נגיף אבולה |
|
תקופת המגפה |
מאי 2026 – הווה (כחודש ו־20 ימים) |
|
במדינות או באזורים | * מחוז איטורי, הרפובליקה הדמוקרטית של קונגו הרפובליקה הדמוקרטית של קונגו
* קמפלה, אוגנדה אוגנדה
* קינשאסה ובמחוז צפון קיבו, רפובליקה הדמוקרטית של קונגו
 |
|
מוקד התפרצות |
מחוז איטורי, הרפובליקה הדמוקרטית של קונגו |
|
פתוגן |
Bundibugyo ebolavirus |
|
מקור המגפה |
עטלפים |
|
מקרי מוות |
186 |
|
מקרי הדבקה |
839 |

**התפרצות האבולה במחוז איטורי (2026)** (באנגלית: **2026 Ituri Province Ebola epidemic**) הייתה התפרצות של נגיף האבולה שדווחה במאי 2026 במחוז איטורי שברפובליקה הדמוקרטית של קונגו. הייתה זו ההתפרצות ה־17 של אבולה במדינה, ורק חמישה חודשים לאחר סיום ההתפרצות הקודמת. מקרי הדבקה ממחוז איטורי דווחו בעיר הבירה קינשאסה ובמחוז צפון קיבו, וכן בעיר הבירה של אוגנדה, קמפלה. מקרה נוסף בדרום קיבו דווח ב־21 במאי כמקרה הדבקה ממחוז טשופו.

ההתפרצות נגרמה על ידי נגיף Bundibugyo ebolavirus, דבר שהקשה על מאמצי ההתמודדות, מאחר שטיפולי האבולה הקיימים נבדקו בעיקר נגד זן Zaire ebolavirus. ב־16 במאי 2026 הכריז ארגון הבריאות העולמי על ההתפרצות כעל מצב חירום בריאותי בינלאומי (PHEIC). נכון ל־22 במאי 2026 דווחו 836 מקרים חשודים ולפחות 186 מקרי מוות. ההערכה הייתה כי מספר הנדבקים בפועל גבוה משמעותית ממספר המקרים החשודים.

## רקע

קדמו להתפרצות זו 16 התפרצויות אבולה אחרות ברפובליקה הדמוקרטית של קונגו. לפני כן תועדו שתי התפרצויות של נגיף Bundibugyo:- האחת במחוז בונדיבוגיו שבאוגנדה בשנים 2007–2008, שממנו קיבל הנגיף את שמו, והשנייה בשנת 2012 באיסירו שבקונגו. שיעור התמותה מהנגיף הוערך בין 25% ל־50%.

לא היה קיים חיסון או טיפול מאושר לנגיף Bundibugyo. חיסונים ניסיוניים נבדקו על מקוקיים. מומחים דנו באפשרות להשתמש בחיסון Ervebo, שפותח נגד Zaire ebolavirus, עבור חולי אבולה מזן Bundibugyo, אולם עלו חששות בנוגע ליעילותו ובטיחותו נגד זן השונה מהזן שנבדק.

ההתפרצות החלה במחוז איטורי, אזור שנפגע מפעילות של קבוצות חמושות שונות, ובהן המדינה האסלאמית. הסכסוך באזור יצר משבר הומניטרי שבו כ־1.9 מיליון בני אדם נזקקו לסיוע. תנועת פליטים רבה, מעברי גבול ופעילות כרייה באזור הקשו על ביצוע חקירות אפידמיולוגיות ומעקב אחר מגעים בין בני האדם. בנוסף, עובדים רפואיים הותקפו במהלך ההתמודדות עם ההתפרצות.

## אפידמיולוגיה

נגיפי אבולה אנדמיים למרכז ומערב אפריקה, שם עטלפים נושאים את המחלה ללא תסמינים. הנגיף מסוגל להדביק יונקים אחרים הטורפים עטלפים, ולעבור לבני אדם באמצעות מגע עם עטלפים נגועים, פגרים או בשר ציד.

## ציר הזמן של ההתפרצות

מקור ההתפרצות לא היה ידוע. המקרה החשוד המוקדם ביותר היה גבר במחוז איטורי שהחל לסבול מתסמינים ב־24 באפריל 2026 ומת שלושה ימים לאחר מכן. ב־5 במאי 2026 עודכן ארגון הבריאות העולמי על חשד להתפרצות אבולה ושלח צוות תגובה.

הבדיקות הראשוניות יצאו שליליות משום שנועדו לזהות רק את זן Zaire ebolavirus ולא את הזן Bundibugyo ebolavirus. לאחר מכן נעשה שימוש בבדיקות מתאימות, והמקרים החיוביים הראשונים אושרו ב־14 במאי 2026.

ב־15 במאי 2026 אישר משרד הבריאות של קונגו באופן רשמי את התפרצות האבולה במחוז איטורי, שכללה מאות מקרים. מומחי בריאות הביעו דאגה מכך שההתפרצות כבר כללה מאות מקרים חשודים בעת הדיווח הראשון עליה. עד 16 במאי 2026 אושרו או נחשדו מקרים באזורי הבריאות בוניה, מונגוואלו ורוומפארה שבאיטורי; מקרים אושרו גם בקינשאסה ובקמפלה.

ב־17 במאי אושר מקרה חיובי בעיר גומה שבצפון קיבו, לאחר שאישה שנדבקה באבולה נסעה לשם מאיטורי. באותו יום הודיע ארגון הבריאות העולמי כי המקרה שדווח קודם לכן בקינשאסה נמצא שלילי בבדיקות נוספות.

ב־18 במאי 2026 זוהו מקרים בבוטמבו שבצפון קיבו וכן באזור הבריאות ניאקונדה שבאיטורי. עד לאותו יום דווחו בקונגו 516 מקרים חשודים ו־131 מקרי מוות, בנוסף ל־33 מקרים מאומתים וארבעה מקרי מוות מאומתים בארבעה אזורי בריאות באיטורי ושלושה אזורי בריאות בצפון קיבו. באוגנדה דווחו שני מקרים מאומתים ומקרה מוות אחד בקמפלה.

ב־21 במאי 2026 מסר דובר ברית נהר קונגו כי חולה שמת באזור כפרי סמוך לעיר בוקאבו שבדרום קיבו אובחן כחולה אבולה, וכי הגיע ממחוז טשופו.

ב־22 במאי 2026 העלה ארגון הבריאות העולמי את רמת הסיכון של האבולה בקונגו ל"גבוהה מאוד", בעוד שהסיכון האזורי נותר "גבוה" והסיכון העולמי נותר נמוך.

## סטטיסטיקה

התפלגות של נגיף בונדיבוגיו (BDBV) לפי מדינה

| מדינה | מקרים | מקרי מוות | מקור |
| --- | --- | --- | --- |
| הרפובליקה הדמוקרטית של קונגו הרפובליקה הדמוקרטית של קונגו | 834 | 185 |  |
| אוגנדה אוגנדה | 5 | 1 |  |
| סך הכול | 839 | 186 |  |

## התגובה הרפואית

ב־16 במאי 2026 הכריז ארגון הבריאות העולמי על ההתפרצות כמצב חירום בריאותי בינלאומי. באותו יום הודיע ארגון רופאים ללא גבולות כי צוותים רפואיים פועלים באזור וכי בכוונתו לגייס משאבים נוספים למאבק בהתפרצות.

נכון ל־18 במאי 2026 פעלו רשויות הבריאות בקונגו להקמת בתי חולים שדה בעיר בוניה, לאחר שבתי החולים המקומיים הוצפו בחולים. בנוסף נעשו מאמצים להביא ציוד רפואי לאזור.

המרכז האירופי לבקרת מחלות ומניעתן הודיע ב־18 במאי כי ישלח מומחים לאזור כדי לסייע בניהול התגובה להתפרצות.

## צעדים נוספים

ב־15 במאי פרסם המרכז האמריקאי לבקרת מחלות ומניעתן (CDC) אזהרות מסע לנוסעים לאוגנדה ולקונגו. ב־18 במאי 2026 אסר ה־CDC למשך 30 יום על כניסת אזרחים שאינם אמריקאים וששהו בקונגו, אוגנדה או דרום סודאן ב־21 הימים שקדמו לכך, למעט חריגים מסוימים. ב-21 במאי, כל אזרחי ארצות הברית החוזרים ותושבים מאותן שלוש מדינות נדרשו להיכנס לארצות הברית דרך נמל התעופה הבינלאומי וושינגטון דאלס (IAD).

ב־17 במאי הפעילו רשויות הונג קונג את תוכנית ההיערכות שלהן נגד אבולה, הגבירו את בדיקות הבריאות לנוסעים שהגיעו מאפריקה, והכינו את מתקן הבידוד Penny's Bay באי לנטאו.

ב־18 במאי נמצא חיובי לאבולה הרופא האמריקאי פיטר סטפורד, שפעל כמיסיונר נוצרי בקונגו. ב־19 במאי הודיע ה־CDC כי הוא מועבר לגרמניה לקבלת טיפול. ב-18 במאי, קבוצת אוגנדים השתתפה בהלוויה במזרח הרפובליקה הדמוקרטית של קונגו וחזרה לאוגנדה. חלקם פיתחו תסמינים של אבולה והועברו לטיפול בפורט פורטל.

ב־19 במאי אסרה ממשלת אוגנדה באופן זמני על לחיצות ידיים, חיבוקים ומגע פיזי שאינו הכרחי.

ב־21 במאי פרצו מהומות ברוומפארה שבאיטורי לאחר שקרובי משפחתו של צעיר שמותו יוחס לאבולה טענו כי מת למעשה מטיפואיד. מפגינים הציתו אוהלים ששימשו לטיפול בחולי אבולה, וכוחות הביטחון פיזרו את ההתקהלות באמצעות ירי אזהרה וגז מדמיע.

## תגובה בינלאומית

### אמריקה הצפונית

* קנדה – הודיעה ב־20 במאי כי מקרה חשוד באונטריו נמצא שלילי בבדיקות. ארצות הברית הפעילה מגבלות כניסה ואמצעי פיקוח נוספים.

### מרכז אמריקה

* מקסיקו – פרסמה אזהרת בריאות ב־21 במאי.
* קוסטה ריקה – ב-21 במאי הודיעה המדינה שהיא משתמשת במערכת הניטור שלה וכי לא דווח על מקרים באמריקה.
* גואטמלה – לפי הממשלה, נכון ל-21 במאי, אף כוח שלום לא היה במגע עם הנגיף.
* הונדורס – ב-19 במאי הודיעה המדינה שהיא נמצאת תחת ניטור פעיל.
* פנמה – במדינה יש התרעה פעילה מפני אבולה.
* איי בהאמה – ב-21 במאי טיסה של בריטיש איירווייז לאיי קיימן הוסטה לכיוון המדינה עקב חשש מאבולה.
* ג'מייקה – ה-PIOJ הזהיר כי תעשיית התיירות תושפע אם אבולה לא תהיה תחת שליטה.

### אמריקה הדרומית

* ברזיל – ישנה התרעה פעילה על אבולה.
* קולומביה – ב-20 במאי פרסמה המדינה התראה בנוגע למשחק מונדיאל 2026 בין שתי המדינות.
* פרו – ישנה התרעה פעילה לאבולה.
* צ'ילה – הועלו חששות בנוגע למשחק גביע העולם הקרוב בין שתי המדינות בספרד, מומחים הזהירו את המדינה להיות בכוננות.

### אירופה

* אירלנד – ב-19 במאי הסיכון נחשב נמוך לאוכלוסייה האירית.
* בריטניה – מומחים הזהירו מפני הגעת הנגיף לבריטניה מכיוון שאין במדינה בדיקות בריאות מחמירות יותר, נכון למאי 2026 נמצא חיסון בפיתוח בבריטניה.
* צרפת – ננקטו צעדים.

## ראו גם

* נגיף האבולה
* אבולה
* התפרצות האבולה במערב אפריקה (2014–2016)

## קישורים חיצוניים

 מדיה וקבצים בנושא **התפרצות האבולה באיטורי (2026)** בוויקישיתוף
* מידע על אבולה, באתר CDC

## הערות שוליים